Ritratt meħud mill-filmat  Read in English . L-Arċisqof Charles Scicluna ħa l-okkażjoni fil-festa ta' Marija Bambina lbieraħ biex jinkoraġġixxi lin-nies biex jitolbu lill-Madonna xxerred il-balzmu tal-għaqda, tal-maħfra, tal-ġustizzja u tal-għatx għas-sewwa f'qalbna. "Għax," staqsa l-Arċisqof, "X'jiswa li b'emozzjoni u bid-dmugħ f'għajnejna nsellmu lill-Bambina jekk imbagħad il-kliem ta' Binha ngħaffġuh taħt saqajna?" Dan kien kliem Mons. Scicluna fl-omelija tiegħu lbieraħ fil-quddiesa tat-twelid tal-Verġni Marija, li saret fil-Bażilika Minuri ta' Marija Bambina, l-Isla. Huwa spjega kif il-Jum ta' Vitorja hu jum ta' rebħa fuq l-għadu, u f'mumenti bħal dawn, ta' għawġ, il-poplu Malti jsib kenn fix-xbieha tal-Madonna u jdur lejha għall-interċessjoni tagħha. Semma li l-Madonna ma ħelsitx biss lill-Isla mill-għelt, imma wkoll lil Malta. Appella lin-nies biex illum il-ġurnata wkoll jitolbu għall-interċessjoni tal-Madonna, din id-darba biex teħlisna minn għelt aktar ġewwieni. Issokta jgħid, "L-appell tiegħi u t-talba tiegħi bl-interċessjoni ta' Marija Bambina hi li aħna nħarsu lejn xulxin u naraw f'xulxin ix-xbieha ta' Alla. Għax il-Mulej hekk ħalaqna: xbieha tiegħu bid-dehen, bir-rieda, bl-għatx għall-imħabba u l-paċi. X'jiswa — u nagħmlu sew — li nfakkru dak li għamlu missirijietna bl-imħabba u d-devozzjoni tagħhom jekk aħna llum m'aħniex kapaċi nistaqsu lilna nfusna: Imma aħna fejn qegħdin? Il-qalb tagħna ta' min hi? Għal min tħabbat il-qalb tagħna?" Lil hinn minn dan, huwa talab il-barka tal-Madonna fuq dawk kollha għaddejjin mill-mard, mit-tbatija fiżika, mill-qtigħ ta' qalb, u dawk milqutin mill-pandemija. Temm jgħid li hemm bżonn infiqu flimkien u nikbru flimkien, għax is-saħħa u l-paċi ta' bejnietna huma tagħna lkoll. L-omelija ta' lejlet il-Vitorja "L-għadu jista' jkun fina, fil-mibegħda lejn xulxin"